சூர்யாவின் பாட்டி முனியம்மா குறுக்கிட்டு, ``கண்ணு... இவன் என் மவன் வழிப் பேரன். அப்பனும் ஆத்தாளும் பக்கத்துலதான் குடியிருக்குதுங்க. ஆனா, இவன் அங்கே இருக்குறதைவிட எங்கிட்டதான் அதிகம் கிடப்பான். துருதுருன்னு ஏதாச்சும் ஒரு வேலையைச் செஞ்சுட்டே இருப்பான். அன்னிக்குத் திருடனைப் புடிக்கப் போனானே, ஏதாச்சும் ஏடாகூடமா ஆகியிருந்தா இவன் ஆத்தாளுக்கும் அப்பனுக்கும் நான் என்ன பதில் சொல்லியிருப்பேன். `எதுக்குடா நமக்கு ஊரு வம்பு?'னு கேட்டா, `நீ சும்மா கெட ஆயா. இதுவே என் அம்மாவுக்கு நடந்திருந்தா பார்த்துட்டு சும்மா இருந்திருப்பேனா?'னு கேட்கறான். படிப்பை நிறுத்திட்டுத் திரியுறானே எப்புடி பொழக்கப்போறானோன்னு நெனைச்சுட்டிருந்தேன். இப்போ கொஞ்ச நாளா வீட்டுக்கு போலீஸ்காரங்களும் சினிமாக்காரங்களும் தேடிவர்றாங்க. ஆனா, எல்லாருமே வெறும் வார்த்தைக்குத்தான் சொல்லிட்டுப் போறாங்களே தவிர, யாருமே உதவி செய்யறதா தெரியலை. காசு பணம் கொடுத்து உதவ வேணாம். ஒரு வேலையை வாங்கிக்கொடுத்து எங்கயாச்சும் நிரந்தரமா உட்காரவெச்சுடுங்கய்யா. உங்களுக்குப் புண்ணியமா போகும்” எனக் கையெடுத்துக் கும்பிடுகிறார்.